CELEX: 62021TN0566
Language: mt
Date: 2021-09-07 00:00:00
Title: Kawża T-566/21: Rikors ippreżentat fis-7 ta’ Settembru 2021 – Steinbach International vs Il-Kummissjoni

6.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 490/47
            
         
      Rikors ippreżentat fis-7 ta’ Settembru 2021 – Steinbach International vs Il-Kummissjoni
      (Kawża T-566/21)
      (2021/C 490/57)
      Lingwa tal-kawża: il-Ġermaniż
      
         Partijiet
      
      
         Rikorrent: Steinbach International GmbH (Schwertberg, l-Awstrija) (rappreżentant: J. Gesinn, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob l-annullament tar-Regolament ta’ Implimentazzjoni tal-Kummissjoni (UE) 2021/957 tal-31 ta’ Mejju 2021 dwar il-klassifikazzjoni ta’ ċerti prodotti fin-Nomenklatura Magħquda (ĠU 2021, L 211, p. 48).
      
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka l-erba’ motivi li ġejjin.
      
                  1.
               
               
                  L-ewwel motiv ibbażat fuq il-fatt li, billi kklassifikat Mesh Lounge taħt l-intestatura 6306 90 00 tat-Tieni Parti tal-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), il-konvenuta biddlet il-kontenut ta’ dawn l-intestaturi tariffarji.
               
            
                  2.
               
               
                  It-tieni motiv ibbażat fuq il-fatt li l-intestatura 9506 tan-Nomenklatura Magħquda tikkostitwixxi intestatura li fiha Mesh Lounge jista’ jiġi kklassifikat, peress li huwa tagħmir għall-isport tal-baħar u peress li jista’ jiġi faċilment ipparagunat ma’ ċrieki li jintefħu għall-għawm, li fir-rigward tagħhom il-konvenuta diġà ddeċidiet li huma oġġetti taħt l-intestatura 9506 2900 tan-Nomenklatura Magħquda. Ma huwiex deċiżiv jekk Mesh Lounge jintużax għal attivitajiet sportivi.
               
            
                  3.
               
               
                  It-tielet motiv ibbażat fuq il-fatt li, jekk jitqies li Mesh Lounge ma jistax jiġi kklassifikat taħt l-intestatura 9506 29 00 tan-Nomenklatura Magħquda, il-klassifikazzjoni taħt l-intestatura 3926 9097 90 tan-Nomenklatura Magħquda (oġġetti oħrajn tal-plastik, magħmula minn pjanċi) hija possibbli, peress li l-kuxin tal-arja u ċ-ċirku – iżda mhux il-malja – huma l-komponenti karatteristiċi.
               
            
                  4.
               
               
                  Ir-raba’ motiv ibbażat fuq il-fatt li l-evalwazzjoni globali saret biss abbażi tal-użu. L-evalwazzjoni globali għandha ssir abbażi ta’ karatteristiċi oħra, b’tali mod li Mesh Lounge – jekk tiġi injorata l-klassifikazzjoni tiegħu fl-intestaturi rilevanti l-oħra – kellu jiġi kklassifikat fl-intestatura 3926 9097 90 tan-Nomenklatura Magħquda. Mesh Lounge ma jistax jitqies bħala tagħmir għall-ikkampjar. B’mod alternattiv, il-klassifikazzjoni taħt l-intestatura 9503 0095 90 (Ġugarelli oħrajn tal-plastik) tan-Nomenklatura Magħquda tista’ tiġi kkunsidrata jekk Mesh Lounge jitqies bħala simili għas-saqqijiet li jintefħu.